המונח "אופיס" מפנה לכאן. אם הכוונה למשמעות אחרת, ראו אופיס (פירושונים).

**Microsoft Office** היא חבילת יישומים משרדיים מתוצרת מיקרוסופט. החבילה יצאה לאור לראשונה בשנת 1993 ומאז יצאו גרסאות מתקדמות נוספות, כאשר בכל גרסה נכללו מספר סוגי הפצות הנבדלות בסוגי התוכנות הכלולות בהן.

הרכב החבילות
------------

התוכנות הכלולות בחבילות, משתנות על פי סוג החבילה:

* **מהדורה רגילה**
	+ **מיקרוסופט וורד** - מעבד תמלילים.
	+ **מיקרוסופט אקסל** - גיליון אלקטרוני.
	+ **מיקרוסופט פאוורפוינט** - תוכנת מצגות.
	+ **מיקרוסופט אאוטלוק** - דואר אלקטרוני וניהול יומן פגישות.

קיימות מהדורות הכוללות גם אחת משתי התוכנות הבאות:
* **Microsoft FrontPage** - פרונטפייג', עורך HTML וכלי לניהול דפי אינטרנט.
* **OneNote**

* ב**מהדורת עסק קטן**, נוסף על המהדורה הקודמת גם:
	+ **Microsoft Publisher** - תוכנת סדר ועימוד שולחנית
* ב**מהדורה המקצועית**, נוסף על המהדורה הקודמת גם:
	+ **מיקרוסופט אקסס** - תוכנת מסד נתונים ומחולל יישומים
* ב**מהדורה המקצועית ברישוי קבוצתי**, נוספת גם התוכנה:
	+ **InfoPath**, תוכנת טפסים לאיסוף מידע. לא זמינה החל מחבילת Office 2016.

לחבילות מיקרוסופט אופיס צורפו בגרסאות קודמות תוכניות שירות שונות, כגון "מנהל תמונות", תוכנית המספקת אפשרויות בסיסיות של ניהול ועיבוד תמונות.

אודות החבילות
-------------

חבילות מיקרוסופט אופיס יוצאות בגרסה חדשה כל שנתיים עד שלוש והן מהוות מקור הכנסה חשוב ומשמעותי עבור חברת מיקרוסופט. המבקרים טוענים כי הגרסאות הקודמות עונות על דרישותיו של המשתמש הממוצע, ורוב החידושים הקיימים בגרסאות החדשות הם במידה רבה מלאכותיים ואינם חיוניים. ביקורת זו יחד עם הפעילות המוגברת של תוכנות הקוד הפתוח (כגון תוכנת אופן אופיס), גרמו להוספת תוכנות נוספות, כגון תוכנת סדר ותוכנה לאיסוף מידע, במספר גרסאות חבילה חדשות. בנוסף, היא פיצלה את המהדורות הקיימות ויצרה חדשות, בהן מהדורה בסיסית הזולה מהשאר, הניתנת לרכישה עם מחשב חדש בלבד.

אחת הבעיות של חבילת מיקרוסופט אופיס הדוחפת משתמשים לשדרג את הגרסה הישנה שלהם, היא חוסר התאימות לאחור. מסמכים שנוצרו בגרסאות מתקדמות של אופיס אינם ניתנים לקריאה על ידי גרסאות ישנות יותר, אלא אם כן נשמרו מראש בפורמט מתאים או שהותקנה חבילת תאימות.

### תמיכה בריבוי שפות

עד Office 97 כל שפה (חוץ מאנגלית) הצריכה גרסה מקומית של התוכנה. לדוגמה, הגרסה בעלת התפריטים באנגלית לא תמכה כלל בעברית. הגרסה עם התפריטים בעברית תמכה הן באנגלית והן בעברית, אך לא בשפות אחרות. החל מ-Office 2000 והלאה תמכו כל המהדורות בתקן יוניקוד, כך שליבת המוצר הייתה זהה בכל השפות, ותמכה בכולן, ורק ממשק המשתמש תורגם לשפות שונות, אותן ניתן להתקין כתוסף למוצר. היתרון הוא אחידות בכל השפות במסמכים ובעדכוני התוכנה, אך החיסרון הוא הצורך לבצע המרות למסמכים ישנים.

עם זאת, בחבילות האופיס למערכת ההפעלה של אפל, Mac OS, היא מוגבלת מאוד. לדוגמה, ניתן לכתוב בעברית בפונט פשוט בלבד, מימין לשמאל לצד אנגלית באותה שורה.

גרסאות
------

הגרסה הראשונה של מיקרוסופט אופיס יצאה בשנת 1993, אולם האפליקציות השונות בחבילה יצאו ברובן בגרסאות קודמות, כפי שמעיד שמן, והופצו בתחילה בנפרד.

### הגרסאות השונות למערכת ההפעלה חלונות

* אופיס 3.0. יצאה לאור ב-30 באוגוסט 1993. כללה את וורד 2.0c, אקסל 4.0a, פאוורפוינט 3.0, ו-Mail.
* אופיס 4.0 יצאה לאור ב-17 בינואר 1994. כללה את וורד 2.0c, אקסל 4.0a ופאוורפוינט 3.0.
* אופיס עבור מערכת הפעלה NT 4.2, יצאה לאור ב-3 ביולי 1994. כללה את וורד 6.0, אקסל 5.0, פאוורפוינט 4.0 ו-Microsoft Office Manager.
* אופיס 4.3 יצאה לאור ב-2 ביוני 1994. הייתה הגרסה האחרונה ב-16 ביט, וכללה את וורד 6.0, אקסל 5.0, פאוורפוינט 4.0 ובגרסת המקצועית את אקסס 2.0.

החל משנת 1995 מיקרוסופט אופיס נקרא בשם כפול על פי מספר הגרסה, ועם מספר המייצג שנת הפצה או את שם מערכת ההפעלה של מיקרוסופט שהופצה באותו זמן. מספרי הגרסאות של התוכנות השונות אוחדו וכולן נקראו באותו שם על פי השנה שבה יצאה לאור, כגון וורד 2000, אקסל 2000 וכדומה.

* אופיס 7.0\95 יצאה לאור ב-30 באוגוסט 1995 אולם לא זכתה להצלחה רבה יחסית לחבילות האחרות.
* אופיס 8.0\97 יצאה לאור ב-30 בדצמבר 1996.
* אופיס 9.0\2000 יצאה לאור ב-27 בינואר 1999.
* אופיס 10\2002\XP יצאה לאור ב-31 במאי 2001.
* אופיס 11.0\2003 יצאה לאור ב-17 בנובמבר 2003.
* אופיס 12\2007 יצאה לאור בתחילת שנת 2007.
* אופיס 14\2010 יצאה לאור בשנת 2010.
* אופיס 15\2013 יצאה לאור ב-15 בנובמבר 2012.
* אופיס 2016 יצאה לאור ב-22 בספטמבר 2015
* אופיס 2019 יצאה לאור ב-24 בספטמבר 2018

### אופיס 2007

 ערך מורחב – **Microsoft Office 2007**  

הלוגו ששימש גם את גרסת אופיס 2003 וגם את גרסת אופיס 2007
**אופיס 2007** (נקרא גם **אופיס 12**). יש 7 חבילות שונות של התוכנה. חבילות התוכנה נועדו לצרכים שונים של משתמשים.

במהדורה זו שולב לראשונה ממשק ה־Ribbon, ששינה לגמרי את סידור התפריטים והכפתורים שהיה מקובל בתוכנה עוד מגרסאותיה הראשונות.

במהדורה זו נוסף לראשונה מבנה XML לקבצים, ועל מנת להבדיל בין הקבצים בפורמט החדש לישן, לקובצי אופיס 2007 תוספת x בסופה (לדוגמה doc הפך ל-docx).

שינויים אלו גררו ביקורת, והביאו לכך שמשתמשים רבים העדיפו להמשיך לעבוד עם Office 2003, ונמנעו מלשדרג. הדברים הביאו לכך שמיקרוסופט הוציאה תוסף המאפשר פתיחה ושמירה של מסמכי Office 2007 גם ב-Office 2003.

### אופיס 2010

**אופיס 2010** (נקרא גם "**אופיס 14**") החל להמכר באמצע 2010.

גרסה זו כוללת את התוכנות הבאות:

* Word 2010 - מעבד תמלילים
* 2010 Excel - גיליון אלקטרוני
* PowerPoint 2010 - תוכנה ליצירת מצגת
* Access 2010 - מסד נתונים
* Outlook 2010 - דוא"ל ויומן
* Publisher 2010 - תוכנה ליצירת פרסומות ותוכן שיווקי
* SharePoint Designer 2010 - תוכנה לבניית אתרים
* SharePoint Workspace 2010
* Microsoft Pictures manager 2010 - תוכנה לעריכה בסיסית של תמונות
* InfoPath 2010
* OneNote 2010
* Project 2010
* 2010 powerpivot - תוסף לאקסל לעיבוד נתונים
* Visio 2010
* Communicator 2007 R2

### אופיס 2013

לוגו אופיס 2013
**אופיס 2013** (באנגלית: **Microsoft Office 2013**, נקרא גם **אופיס 15**) יצא לאור בסוף 2012, הוא כולל ממשק חדש ומתאים את התכנות להפעלה גם על מחשבים רגילים וגם על טאבלטים הכוללים מסך מגע. סרגלי הכלים בתוך התוכנות עוצבו מחדש באופן חלק יותר, ללא גבולות בין הכפתורים, באופן התואם לעיצוב ממשקי ה-Windows וה-Windows Phone החדשים. האופיס החדש כולל גם אינטגרציה מלאה עם שירות הענן של מיקרוסופט (OneDrive). בתחילת 2013 החלו דיווחים על כך שעדכון ה-Blue עבור מערכת ההפעלה Windows 8 יכלול לא רק שינויים במערכת ההפעלה אלא בשירותים נוספים של מיקרוסופט בהם חבילת אופיס, בשם "Office Gemini", העדכון יביא עמו ככל הנראה מותאמות יותר למגע והשקת ה-Office לפלטפורמות נוספות כמו iOS ו-אנדרואיד.

### אופיס 2016

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
### אופיס 2019

 ערך מורחב – **מיקרוסופט אופיס 2019**  

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
### מיקרוסופט 365

 ערך מורחב – **מיקרוסופט 365**  

חבילה של שירותי ענן שמסופקת על ידי חברת מיקרוסופט באמצעות תשתיות Data centers שנבנו ברחבי העולם. ב-Microsoft 365 ישנן חבילות המיועדות לעסקים קטנים (לחברות של עד 25 עובדים) וחבילות לארגונים בינוניים וגדולים. חבילת התוכנות הוכרזה בסתיו 2010 והושק לציבור ב-28 ביוני 2011 בשם "Office 365". באפריל 2020 שינתה מיקרוסופט את שם חבילת התוכנות ל-"Microsoft 365".

ראו גם
------

* Office Online
* מונחים בתוכנה
* OpenOffice
* Office Live

קישורים חיצוניים
----------------

ויקישיתוף מדיה וקבצים בנושא **מיקרוסופט אופיס** בוויקישיתוף
* 

* אתר האינטרנט הרשמי של מיקרוסופט אופיס (בשפות מרובות)
* מיקרוסופט אופיס, ברשת החברתית פייסבוק

* מיקרוסופט אופיס, ברשת החברתית טוויטר

* מיקרוסופט אופיס, ברשת החברתית אינסטגרם

* מיקרוסופט אופיס, ברשת החברתית LinkedIn

* מיקרוסופט אופיס, הבלוג הרשמי
* 4 דרכים להשיג אופיס חוקי בחינם, באתר גיקטיים
* הניו יורק טיימס, מיקרוסופט רוצה לדחוף לכם את אופיס בכל מחיר - אפילו בחינם, באתר TheMarker‏, 24 במרץ 2015

הערות שוליים
------------

1. ↑  [ וינסנט לקסטרט, (ינואר 2010)], גרסאות קודמות פותחו באסמבלר ולאחר מכן ב C, לפני שעברו ל ++C
2. ↑  מיקרוסופט, אחד החידושים החשובים הקיימים ב- Office 2000 הוא שילובה בסטנדרט ה- Unicode העולמי, ‏2006-10-28
3. ↑  מיקרוסופט השיקה: אופיס 365, באתר ערוץ 7

| מיקרוסופט |
| --- |
| שירותי אונליין | Live (msn) ‏• Outlook.com ‏• בינג • OneDrive ‏• Microsoft Azure •‏ Office Online ‏• מיקרוסופט 365 • ‏Groove |
| חומרה | Surface ‏• Xbox Series X/S ‏• Xbox One ‏• Xbox 360 ‏• Xbox ‏• Kinect ‏• זון |
| מערכות הפעלה | Microsoft Windows •‏ Windows Phone ‏• Windows Server ‏• Windows CE ‏• Windows Mobile |
| פלטפורמות וסביבות פיתוח | ויז'ואל סטודיו‏ • Visual Studio Code •‏ Microsoft Silverlight |
| תוכנות מחשב | מיקרוסופט טיסה • אינטרנט אקספלורר • מיקרוסופט אדג' • סקייפ • Microsoft Mathematics ‏• Microsoft Security Essentials •‏ Microsoft Office ‏• Windows Defender ‏• SQL CE ‏• Microsoft Teams |
| תוכנות שרת | Microsoft SQL Server‏ • SharePoint‏ • Internet Information Services • שרת Exchange‏ • Microsoft Biztalk Server‏ • Active Directory |
| אנשי מפתח | ביל גייטס • פול אלן • סטיב באלמר • סאטיה נאדלה |
| טכנולוגיות | ‎.NET •‏ DirectX •‏ ‎.NET Core |
|  |

| מיקרוסופט אופיס |
| --- |
| מוצרים | Word • Excel • PowerPoint • Outlook • FrontPage • Access • Publisher • OneNote • Skype for Business • Project • Visio |  |
| גרסאות | אופיס 2003 • אופיס 2007 • אופיס 2010 • אופיס 2013 • אופיס 2016 • אופיס 2019 • מיקרוסופט 365 (עד 2020, "אופיס 365") |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007289819005171
* BnF: cb124464800 (data)
* GND: 4382024-4
* NKC: ph135533
* SUDOC: 033615004
* VIAF: 183972014
* WorldCat (עם VIAF): 183972014

 |